Mette Gjerskov (S), 2011-12-01:
Jeg har glædet mig til debatten i dag, for jeg vil gerne slå fuldstændig fast, at vi i regeringsgrundlaget meget klart siger, at Danmark fortsat skal være et landbrugsland.
Vi vil landbruget.
Landbruget og hele fødevaresektoren i øvrigt er en helt central del af dansk økonomi.
Det gælder eksport, det gælder beskæftigelse, og det gælder aktiviteter i landdistrikterne.
Det er der ingen tvivl om.
Men vi må jo også se i øjnene, at landbruget på den korte bane står over for nogle store udfordringer, der kan påvirke konkurrenceevnen.
Det er den nuværende regering meget opmærksom på.
Det var den tidligere regering også, i og med at man besluttede at få lavet en rammevilkårsanalyse.
Resultatet af rammevilkårsanalysen er på trapperne og forventes at komme inden årsskiftet, så jeg kan desværre ikke sige meget om den endnu.
Det tænker jeg at Folketinget har respekt for.
Men mon ikke rammevilkårsanalysen vil give vigtig information om landbrugets konkurrenceevne. Det, jeg kan sige, er, at landbruget i de seneste 10 år har haft en meget lav produktivitetsudvikling.
Det skal ses sammen med, at afregningspriserne på landbrugets produkter ikke har fulgt stigningen i priserne på import.
Samlet set har det medført en faldende indtjening i landbruget.
Sammen med en faldende indtjening har landbruget opbygget en meget stor gæld og har også høje lønomkostninger.
Dog hører det også med til fortællingen, at de nyeste tal for landbrugets økonomi giver lidt grund til optimisme.
Prognoserne viser stigende priser for landbrugsprodukter, herunder stigende priser for svinekød.
Også økoeksporten vokser.
Økologien er tredoblet på 4 år, og Friland efterspørger flere økogrise særlig til eksport.
Det, sammen med forventningerne om et lavt renteniveau, kan vi dog trods alt glæde os over.
Men gælden er højere end hos vores konkurrenter, og det kan man selvfølgelig kalde ulige konkurrence.
Det er alvorligt for erhvervet og for den enkelte landmand, der rammes på sit levebrød.
Jeg har stor forståelse for de landmænd, som har svært ved at sove om natten af bekymring over økonomien.
Et af hængepartierne er afgiften på sprøjtegift.
Vi skal have styr på forbruget af sprøjtegift.
Det er alt for højt.
Derfor vil vi omlægge pesticidafgiften.
Den tidligere regering arbejdede på en afgiftsmodel fastsat efter miljø- og sundhedskriterier, som langt hen ad vejen svarer til den nye regerings ønsker, og det vil vi tage med i vores overvejelser.
Jeg skal så samtidig gøre opmærksom på, at afgiften ligger i Skatteministeriet, men jeg vil selvfølgelig følge med i, hvad der sker.
Vi skal også have gennemført vand- og naturplanerne.
Vi tager her afsæt i de planer, som den tidligere regering har udarbejdet.
Det er miljøministerens område, men det er nok ikke gået hen over hovedet på ordførerne, at det bliver meddelt, at vandplanerne bliver offentliggjort i morgen.
Hængepartierne skal vi have på plads, fordi det er vigtigt for regeringen, at Danmark lever op til EU's krav, og ikke mindst fordi naturen og miljøet i Danmark har brug for en indsats.
De byrder, som tiltagene vil betyde for landbruget, er efter min vurdering tålelige, og som bekendt er landbruget allerede kompenseret for pesticidafgiften ved den tidligere regerings skattelettelser.
Det vigtige for mig er dog ikke fortiden.
Det vigtige er fremtiden og landbrugets fremtidige udviklingsmuligheder.
Udgangspunktet er alvorligt.
Det er vi meget opmærksom på i regeringen, og vi vil sikre, at hele læsset ikke vælter.
Regeringen har et ønske om, at Danmark fortsat skal være et landbrugsland med et landbrug, vi kan være stolte af, og som spiller en betydelig rolle i fremtiden og i den grønne økonomi.
Rammerne, mulighederne, for landbrugets rolle i den grønne økonomi vil vi gå i gang med at kortlægge og beskrive i det arbejde, som den kommende natur- og landbrugskommission skal tage fat på.
Det er en meget vigtig, men også omfattende opgave at udstikke vejen for et fremtidigt grønnere og bæredygtigt landbrug, og derfor skal vi forberede os grundigt.
Derfor skal vi have landbrugskommissionen.
Vi arbejder i øjeblikket ihærdigt for at få kommissoriet færdigt, for det er alfa og omega, at det her arbejde og dermed landbrugets fremtid bliver så solidt som muligt, og at vi får bemandet kommissionen rigtigt.
Jeg kan selvfølgelig ikke komme nærmere ind på organiseringen af arbejdet.
Det håber jeg på Folketingets forståelse for.
Vi er her i en proces.
Men det vil selvfølgelig også være præget af det kommende års arbejde som formandskab i EU.
Der er forhandlinger om landbrugspolitikken.
Vi er i fuld gang med at analysere Kommissionens udspil, og under det danske formandskab skal vi i første omgang grundigt have afdækket forslagets reelle indhold og sikre det grønne og etablere byggestenene til den endelige reform.
Som udgangspunkt vil jeg jo arbejde for, at reformen understøtter en ubureaukratisk grøn omstilling, hvor kodeordene er miljø, natur og klima.
Jeg vil også arbejde for, at landdistriktsprogrammet bliver gjort mere rummeligt og dermed velegnet til at gennemføre nogle af de initiativer, der er nødvendige at implementere, og som kommer til at koste, f.eks. vandrammedirektivet.
Men jeg synes også, det er vigtigt at sige, at vi allerede nu med finansloven har gennemført en miljøfokusering af landdistriktsprogrammet for omkring 650 mio. kr., en fokusering, som skal sikre naturen og et godt vandmiljø, men som også skal være med til at give landbruget en førerposition inden for grøn teknologi.
Man kan selvfølgelig ikke sige grøn omstilling uden også at nævne økologien.
Vi skal have sat skub i økologien, hvis vi skal nå målsætningen om at fordoble arealet i 2020.
I regeringens finanslovforslag omdisponerer vi midlerne under landdistriktsprogrammet til mere økologi på flere fronter.
Vi skal have mere økologi, og det er det helt nye, i den offentlige bespisning.
Vi skal have offentlige spisesteder til at levere økologisk mad i børnehaverne, på hospitalerne og i kantinerne.
Vi vil styrke eksportindsatsen, og vi afsætter flere midler til investeringer.
Så der er handling bag ordene.
Ud over økologien vil regeringen arbejde for et konventionelt industrilandbrugsspor med plads til store bedrifter.
Jeg tror på en fremtid med store bedrifter, og hvor en nicheproduktion af kvalitetsprodukter og energi vil være indtægtskilder for landbruget.
Samlet set mener jeg faktisk, at vi har lagt et realistisk spor ud for at sikre, at Danmark fortsat skal være et landbrugsland.
I det spor er der også plads til at samle op på VK-regeringens hængepartier og samtidig sætte natur- og landbrugskommissionen i gang med grundigt at analysere landbrugets vilkår og fremtidige muligheder.
Vi har også præsenteret et grønt energiudspil med ambitiøse mål for den vedvarende energi, hvor der også vil være muligheder for landbruget for at levere biomasse, biogas og andre ting.
Men for at samle op vil jeg sige, at det da er rigtigt, at det samlede billede af konkurrenceevnen er broget, og vi må erkende, at konkurrencevilkårene er en samlet betegnelse for mange faktorer, hvoraf nogle er politisk betinget og andre håndteres af erhvervet selv.
Jeg vil gerne være med til at skabe så lige rammevilkår og konkurrencebetingelser for landbruget som overhovedet muligt, men vi bliver altså også nødt til at konstatere, at hvis man skal producere en tomat i Danmark, foregår det i drivhus med opvarmning.
Hvis man skal producere en tomat i Spanien, kan man gøre det på friland.
Jeg kan ikke få solen til at skinne flere timer i Danmark.
På den måde vil den produktion jo automatisk være ulige.
Det betyder så til gengæld også, at dansk landbrug skal finde en måde at skabe kvalitet på, og den måde, gartnerne gør det på i dag, er jo, at der er færre pesticidrester i dansk frugt og grønt, end der er i det importerede.
Det er jo den grønne omstilling, jeg gerne vil arbejde videre med.
Det er det, der gør, at danske producenter kan sælge deres produkter.
Det kræver også, at vi samarbejder om løsningerne, og det samarbejde er regeringen faktisk villig til at indgå i.
Jeg kan ikke love flere solskinsdage, hverken i høstmånederne eller på andre tidspunkter.
Jeg kan heller ikke ændre ved, at Danmark er et land, der er omgivet af vand, som vi skal passe på, og at vi skal passe på vores fjorde.
Jeg kan ikke fjerne gælden som dug for solen, men i forhold til de faktorer, hvor jeg har en indflydelse, vil jeg jo gøre alt for at sikre tid til tilpasning, og jeg vil gøre alt for at hjælpe med den grønne omstilling.
Jeg vil også sikre og holde øje med, at de andre lande følger med i de fælles EU-regler.